የሳይንስ ቴክኖሎጂ ከርምጃ ወደ ሩጫ የሚሄድበት ምቹ መንገድ እንፈጥራለን -ምክትል ጠቅላይ ሚኒስትር
አዲስ አበባ ጥር 21/2008 (ዋኢማ) – የሀገራችን ሳይንስና ቴክኖሎጂ እና ኢኖቬሽን እንቅስቃሴዎች ከርምጃ ወደ ሩጫ የሚሄድበትን ምቹ ሁኔታ እንፈጥራለን ሲሉ የኢፌዲሪ ም/ጠቅላይ ሚኒስትር ደመቀ መኮንን ገለጹ ።ምክትል ጠቅላይ ሚኒስትሩ ይህንን የገለጹት ትናንት በአዲስ አበባ ዩኒቨርሲቲ በሳይንስና ቴክኖሎጂ ሀገራዊ ፋይዳ ያላቸው ለተመረጡ ፕሮጀክቶች የዕውቅናና የሽልማት ስነ-ስርዓት ላይ ተገኝተው ባሰሙት የመክፈቻ ንግግር ነው ።ሀገራችን በዓለም ገበያ ተወዳዳሪ የሆነ ምርት ለማምረት እና የኢንዱስትሪ ልማቱን ለማፋጠን የምትችለው በተግባር የተደገፈ የሳይንስና ቴክኖሎጂ ፈጠራና ምርምር ሲሆን መሆኑን አቶ ደመቀ አስገንዝበዋል ።ዘርፉን ከማጠናከር ባሻገር እስካሁን ትኩረት ባልተሰጠናቸው ለኢንዱስትሪ ዕድገቱ ከፍተኛ አስተዋጽኦ ያላቸው በህዋ ሳይንስና በናኖ ቴክኖሎጂ ይበልጥ ሊሰራባቸው እንደሚገባም ጠቁመዋል።ተመራማሪዎች ለሚያከናወኗቸው የምርምርና የፈጠራ ስራ መሬት በማውረድ ለህብረተሰቡ ተደራሽ እንዲሆኑ በሚያደርጉት ጥረት መንግስት ቀጣይነት ያለው ድጋፍ እንደሚያደርግላቸውም አረጋግጠዋል ።የምርምር ስራዎቻቸው በተያዘለት መርሀ ግብር መሰረት ተፈጻሚ እንዲሆኑ ያሳሰቡት ምክትል ጠቅላይ ሚኒስትሩ ፤የሳይንስና ቴክኖሎጂ እና ኢኖቬሽን እንቅስቃሴዎች ከርምጃ ወደ ሩጫ የሚሄዱበትን ምቹ መንገድ እንደሚፈሩም ገልጸዋል ።የሳይንስና ቴክኖሎጂ ሚኒስትር አቶ አብይ አህመድ በበኩላቸው ዘንድሮ የሳይንስና ቴክኖሎጂ የምርምር ካውንስል ሀገራዊ ፋይዳ ያላቸውና የቴክኖሎጂ ሽግግርን ሊያመጡ የሚችሉ ችግር ፈቺ የሆኑ አወዳደሮ ለመደገፍ ባደረገው ጥሪ በልዩ ልዩ ዘርፎች 288 የምርምር ፕሮጀክቶች መቀረባቸውን ገልጸዋል ።ከነዚህም ውስጥ እጅግ ጠባብ መስፈርቶችን ያሟሉ 21 ፕሮጀክቶች ለዕውቅናና ለሽልማት መብቃታቸውን አስታውቀዋል ።የፕሮጀክቶቹ በጀት 72 ሚሊየን 694 ሺ 689 ብር ነው ያሉት አቶ አብይ ፤ ከበጀቱ ዘንድሮ 35 በመቶ ተሰጥቶ ቀሪው 65 በመቶ ደግሞ በቀጣይ ሁለት ዓመታት በመንግስት እየተመደበ እንደሚለቀቅ ገልጸዋል ።በሽልማት ስነ ሰርዓቱ ላይ ተወዳዳሪዎች ፣የመንግስት ከፍተኛ ባለስልጣናትና ጥሪ የተደረገላቸው እንግዶች መገኘታቸውን ዋልታ ኢንፎርሜሽን ማዕከል ዘግቧል ።